钦定古今图书集成/方舆汇编/职方典/第1068卷 > 延平府风俗考 府志
## 钦定古今图书集成/方舆汇编/职方典/第1068卷 > 延平府风俗考 府志

本府。〈南平县附郭。〉

“气恒煖，少寒，地多险阻，累石为田，引泉注之。厥土赤坟，厥田下下，其平衍者，厥土黑坟，厥田中下，而俱宜稻。民无他技，勤于耕耨，妇女虽至贫，纺绩不出户。” 自唐常衮以文启后学，至宋建学独先于天下。龟山传濂、洛之学以倡东南，诸儒辈出，彬彬然迄今犹有邹、鲁遗风。其人士尚节操而少脂韦，其小人朴野而吝“啬，畏法而不敢为非。但民重远出，鲜商贾之赢；俗颇纷华，罕千金之积。嫁娶无制，燕会过奢，丧葬多溺于浮屠；庶民每每僭用鼓乐导輀车，此其弊也。” 《外六县大略大同而微异》。

将乐县

岩岫磊砢，溪流清泚，土之所出，女之所绩，犹南平士尚《诗》书，民亦多技，但好胜，故健讼，鬻田破产，以争雄长。乡有苎布之利，故喜于为商，日流于侈靡而亡实。虽势使之然，亦贵有以防之也。《大田县》。

风士与尤溪类，然近尤之民质而鄙，近漳之民健而侈，要之皆负气剽悍，轻为盗贼。近世家颇备文礼，小民亦安本业。访之故老，云“剽悍健斗，以无商贾之利乃尔。” 今剽悍而尚义节，无商贾之利，而耑于《诗》《书》，弦声盈耳，文风丕振。剑南之淳邑也。

沙县

民乐耕蚕，乡村安分，习技艺，工缯画。其文风自宋诸贤《济济》而外，迄今犹有可称。习俗尚俭啬朴陋，此其大概也。

尤溪县

万山之中，重冈复岭，崇林茂树，岚风阴翳，旧称“山洞。” 土瘠收薄，洞民多负气剽悍。后晦翁生于其地，以化诲之，士遂知学因地险难驭。有司议割十五都置大田，向之剽悍者遂守分耕樵，而风俗蒸蒸变矣。

顺昌县

士以《诗》《书》相劝，民以耕桑为务。君子重礼义而尚敦庞，小人畏刑宪而寡词讼。赋税不烦追呼敲扑，而期会不失。然独擅出纸之利，易得厚赀。故子弟失于拘检，淫靡以逞，往往罹于法。近赋税亦多逋欠，是在良有司有以教之也。

永安县

巉岩峭壁，惊骇游目。土壤为闽之肥饶，民俗视他为轻剽。近于“沙” 者，文物虽可观，而华靡无实；近于“尤” 者，性质虽近朴，而宿顽犹存。